**Referat fra Det Kommunale Cykelfagråds forårsmøde 2017**

**Tid:** 19. april 2017 10.00-16.00

**Location:** Kolding Rådhus, Nytorv 11, 6000 Kolding

**Tilstede:** Roskilde Kommune: Jens Falk og Morten Heegaard, Furesø Kommune: Lene Wagner Hartmann, Frederikshavn Kommune: Finn Rasmussen, Odense Kommune: Connie Juel Clausen og Troels Andersen, Københavns Kommune: Marie Kåstrup, Niels Jensen og Simon Mølgaard Larsson, Kolding Kommune: Gorm Baagø Andersen, Aarhus Kommune: Pablo Celis, Aalborg Kommune: Brian Høj, Frederiksberg Kommune: Lone Andersen, Skanderborg Kommune: Martin Simonsen, Esbjerg Kommune: Morten Nielsen, Herning Kommune: Hanne Thomsen-Muhlbrand, Hjørring Kommune: Lotte Astorp Nissum, Hjørring Kommune: Christian Twitchett, Varde Kommune: Signe Jørgensen, Vejle Kommune: Camilla Mølgaard, KL: Tom Elmer, Vejdirektoratet: Zofia Jagielska og fra Cyklistforbundet: Trine Stig Mikkelsen og Camilla Petersen Weihe.

**Velkommen v/Kolding Kommune, samt kort introduktionsrunde**

Velkomst ved Gorm Baagø Andersen fra Kolding Kommune.

**Velkommen til nye medlemmer og kort orientering fra formanden**

Velkommen til KL og Varde Kommune. Netværket består nu af 24 kommuner. Næste år har netværket 20 års jubilæum. Det skal fejres.

Cykelfagrådet er en del af KTC’s faggruppe Veje, trafik og trafiksikkerhed. Bestyrelsen har diskuteret hvor Cykelfagrådet kan og skal bidrage fremadrettet.

Bestyrelsen har derudover overvejet, hvordan netværket fremadrettet kan afholde møder, da et voksende medlemstal gør den nuværende mødeform langtrukken. Det blev forslået, at fremtidige møder skal have et tema eksempelvis cykelgader. Som alternativ til ’Bordet rundt’ kan kommuner med nye/spændende/interessante initiativer holde korte oplæg (3-5 slides). Formålet med tiltagene er, at møderne vil være bedre strukturerede og at medlemmerne skal opnå ny viden og vidensdeling omkring det valgte tema.

Til ovenstående tilføjes:

* Alle medlemmerne udarbejder korte skriftlige oplæg til møderne, for at alle også fremadrettet kan være opdateret om, nye initiativer i kommunerne.
* Der skal være en proces omkring valg af tema. Dette kunne evt. være i overensstemmelse med værtskommunens egne udfordringer og problemstillinger.

Vi påbegynder den nye mødeform til efterårets møde. Mere information om valg af tema følger.

Bestyrelsen har derudover stillet ønske om en studierejse til Holland. Der vil være egenbetaling. Bestyrelsen udarbejder et forslag til, hvordan turen kan arrangeres, og om der vil være råd til at sætte en konsulent til opgaven.

**Bordet rundt – 5 minutter om tiltag siden sidst i kommunerne, VD, KL og Cyklistforbundet**

*Københavns Kommune*

Kommunen har vedtaget en Cykelprioriteringsplan 2017-2025, som indeholder cykelstier langs veje, grønne cykelstier og supercykelstier. Borgerne er blevet inddraget i udarbejdelsen, hvor de blandt andet er blevet spurgt om, i hvilke lyskryds, der er brug for forbedringer. Derved er der blevet udarbejdet en omfattende top 20 i overensstemmelse mellem kommunen og borgerne. Planen er tilgængelig på kommunens hjemmeside.

*Odense Kommune*

Antallet af cykelture stiger i kommunen, og der bliver cyklet længere for 4. år i træk. Kommunens cykelplan bliver fremadrettet implementeret i den samlede mobilitetsplan for kommunen. Derudover er der fokus på en række tiltag: Der er blevet uddelt et cykelmagasin til 100.000 husstande for at skabe fokus på cykling, kommunens cykelapp ’Cykelven’ er i brug på 34 folkeskoler, Supercykelstier og cykelparkeringen i bymidten og ved stationen udbygges. Der opleves dog udfordringer når der fjernes fortove ved stier.

Hvis alt går som det skal er Odense være færdige med at bygge cykelstier om 5-8 år. Troels Andersen har cyklet rundt med en rådgiver for at finde ud af, hvad omkostningerne ved det bliver.

*Frederiksberg Kommune*

Kommunen er ved at indsamle data til cykelregnskab. Målsætningen i kommunen er, at mindst 40 procent af alle ture skal foregå på cykel, i 2014 er tallet 30 procent, hvilket er et fald i forhold til tidligere. I 2020 skal der være cykelstier langs alle veje. Derudover er kommunen ved at få anlagt en cykellegebane i udkanten af kommunen, her er ca. 1 mio. kr. sat til rådighed fra fonde og byfornyelsesprojekter. På baggrund af en skolevejsundersøgelse vil kommunen anlægge cykelbaner ved udvalgte skoler frem mod 2020.

*Roskilde Kommune*

Kommunens cykelplan indeholdende både cykelstier og cykeladfærd er sendt til høring i december, og bliver højst sandsynligt vedtaget i maj. Der udkommer cykelregnskab i foråret. Der er indhentet mere data med hjælp fra TransportLaboratoriet, ca. 28 skoler deltager i optællingerne. Politikerne er interesserede i skoleområdet, hvor Trafik i Børnehøjde og CykelScore bliver implementeret på enkelte skoler.

*Esbjerg Kommune*

Kommunen har tidligere være med i forsøg, hvor højresving på cykel ved rødt var tilladt. Det har været en succes og nu har kommunen ti kryds med i alt 23 sving, hvor dette er tilladt. Supercykelsti projektet fra Varde til Esbjerg og Vestkysten er i gang, på nuværende tidspunkt mangler dog et stykke ved havnen. Målet er at have en fremkommelig cykelsti – hele vejen. Derudover er der planer om at bygge en cykelbro ved Esbjergs nye shopping center, dette behandles på nuværende tidspunkt politisk. Målet er, at cykelbroen står færdig i 2019. Esbjerg er værtsby ved årets nationale cykelkonference (der fandt sted d. 9.-10. maj 2017).

*Hjørring Kommune*

Kommunen er ved at anlægge cykelsti med midler fra Cykelpuljen ved indfaldsvej. Midlerne er omprioriteret fra et andet projekt. Erhvervsdrivende langs indfaldsvejen er negativt stillede overfor cykelstien, da cykelstien inddrager parkeringspladser. Derudover er Hjørring ved at få udviklet et cykelkampagne logo med sloganet ’Op på Cyklen Hjørring’. Der udarbejdes cykelkampagne, hvor der uddeles cykellygter og reflekser ved skolerne. Politiet er positivt stillede omkring et samarbejde. Kommunens skolevejsanalyse mangler resultater.

*Vejdirektoratet*

Processen omkring den nye cykelpulje er begyndt. Puljen uddeles til kommunale cykelprojekter og supercykelstier. På nuværende tidspunkt vides det ikke, om puljen skal uddeles på et, to eller tre år. Mere information følger, når der åbnes for ansøgninger.

Cykelpuljeprojekt omkring den nationale cykelrute N8. Ruten er pilotrute for en undersøgelse af, hvordan man fremadrettet kan forbedre ruterne, blandt andet gennem skiltning. Ønsker samarbejde mellem kommunerne.

Den nationale cykelkonference i Esbjerg (har fundet sted).

Formaterne under årets konference er mere inddragende end tidligere. Der er et ønske fremadrettet om stærkere politisk deltagelse. I år vil der være særligt fokus på byplanlægning og smart mobilitet, hvor blandt andre Arkitekt Jan Gehl og mobilitetschef i Aarhus, Susanne Krawack skal tale. Årets debatter tager desuden udgangspunkt i KV 17 og fremtidens teknologi med selvkørende biler.

*Aalborg Kommune*

Aalborg Kulturbro, en ny stiforbindelse bundet op på jernbanebroen, har siden februar været åben for offentligheden. 4000 mennesker deltog på åbningsdagen. Hver dag bruger over 1000 cyklister den nye stiforbindelse, der er dobbeltrettet for både cyklister og fodgængere. Kommunen har stort fokus på øget fremkommelighed, og cykling mod ensretningen er nu tilladt i 11 gader. Der er skiltet med særlige skilte i 14 dage af gangen, for at skabe fokus om det nye initiativ, hvilket har skabt meget omtale. Derudover har kommunen i udvalgte kryds tilladt højresving ved rødt tilladt for cykler. I starten af maj åbnes en ny cykellegebane, hvor kommunen i denne sammenhæng vil give adgang til cykelbiblioteket. Der bygges 400 nye parkeringspladser til cykler og en cykelservicestation udviklet i samarbejde med Aarhus m.fl.
Derudover er kommunen i gang med tre cykelpuljeprojekter, hvoraf to af dem er infrastrukturprojekter.

*KL*

KL deltager i en lang række høringer på teknik og miljøområdet, og i den sammenhæng efterspørger KL hjælp fra fagrådet. KL inviterer derfor Cykelfagrådet til at deltage med deres ekspertise, da det er en kæmpe hjælp, når kommunerne byder ind. KL sidder blandt andet i KTC, skilteudvalget. KL vil gerne informere når dagsordner til relevante høringer sendes ud og må også tage gæster med til møder.

KL vil kontakte formand Pablo Celis, som fremadrettet vil kontakte bestyrelsen og relevante kommuner når der er høringer. KL vil derudover gerne stille med lokaler til fremtidige møder.

*Varde Kommune*

I juni åbner Varde Kommunes cykellegebane. Derudover er der tre strækninger til høring om omdannelse til rekreative biveje i kommunen, og et konstant fokus på forbedringer af kommunens cykelstier. Der er planer om at lave bedre cykelparkeringsforhold ved offentlig transport. Der arbejdes tværfagligt i kommunen via en netværksgruppe, som skal arbejde med cykelvisioner og cykelforankring. Fokus er på børn og unge, som skal have bedre faciliteter.

*Vejle Kommune*

Vejle er ved at bygge en supercykelsti, hvor cykelgade i centrum bliver en del af denne. Projektet er i fuld gang og forventes færdigt i december. I denne sammenhæng bygges der også mere cykelparkering. Der samarbejdes med virksomheder om at inddrage unge og realisere deres projekter, om hvordan kommunen kan få flere unge op på cyklen. I det nyeste nummer af Trafik og Veje kan der læses mere om projektet. Derudover har politikerne sat 20 mio. kr. af til cykelområdet på en periode på 4 år. En intern netværksgruppe er oprettet for at skabe overblik, målretning og med ønske om fælles kampagner.

*Furesø Kommune*

Værløseruten indvies 2. maj 2017. Derudover skal Farum hovedgade forbedres med input fra borgerne, der er modtaget flere penge til projektet, der pt. er forsinket. Kommunens institutioner deltager i ’Alle institutionsbørn cykler’ i samarbejde med Cykellegebanen, hvilket har været en stor succes. I forhold til Folkeskolerne cykler, har koreansk TV vist interesse og været på besøg i Furesø. Furesø har i samarbejde med Københavns Kommune lavet en EU ansøgning ’The Sub mob’; en mobilitetspakke i et nyanlagt område i forbindelse med den gamle Flyvestation Værløse med delecykler, delebiler, it og borgersamarbejde. Der forventes svar i oktober. Ansøgningerne bliver vurderet efter innovationsgrad og skal kunne skaleres og derved overføres til andre EU lande.

*Skanderborg Kommune*

Skanderborg er ved at udarbejde en cykelhandlingsplan. Cykelkampagnen ’De Ualmindelige’ er i gang og cykelmekanikere er hyret til at tjekke alle deltagernes cykler. Derudover er der vedtaget en parkeringsnorm for cykelparkering. Som optakt til KV 17 er cykling populært, alle politikerne vil have flere cykelstier. Cykelringen, en cykelrute på 400 km igennem otte kommuner i forbindelse med Europæisk Kulturhovedstad Aarhus 2017 åbner i foråret 2017. En god historie – en hel årgang 5. klasser på lokal skole cyklede 10 km hver vej til høvdingebold-turnering i Skanderborg.

*Aarhus Kommune*

Aarhus er ved at udarbejde cykelhandlingsplan, hvor der er blevet stillet en kvart million til rådighed, der også skal investeres fremadrettet. Planen er færdig i maj. Derudover sætter kommunens samlede mobilitetsplan nu fokus på cykler på bekostning af biler. Der bliver etableret 2,5 km cykelgade i Aarhus Midtby, hvor der opsættes skilte. Denne er en del af en supercykelsti. Håbet er at denne er færdig og kan indvies i efteråret.

*Herning Kommune*

Kommunen er i gang med at oprette et netværk, hvor der skal samarbejdes på tværs. Der arbejdes med cykelkurser for indvandrerkvinder. Som noget nyt kan tidligere deltagere i projektet også agere som frivillige og instruktører. Der er seks større anlægsprojekter i gang, i alt 16 km cykelsti og cykelparkering. Projektet Naturen som social løftestang har fokus på beskæftigelse og integration ved hjælp af cyklisme med fokus på blandt andet sund kost. Her inddrager mentorer borgere, også i reparation af brugte MTB cykler. Derudover er kommunen ved at uddanne cykelpædagoger og støtter op om både VCTA og alle børn cykler.

*Frederikshavn Kommune*

Cykelpulje projektet i Frederikshavn indvies i marts og er en del af busterminalen hvor der bliver bedre sammenhæng mellem cykel, bus og tog. Der udarbejdes en trafikpolitik, der har været undervejs i to år, her skal cykelparkeringsnormer også integreres. Frederikshavns Kommune er en del af en ekspertgruppe, der skal rådgive transportministeren i, hvordan Danmark styrker sin position som cykelturistland. Frederikshavn har to nationale cykelruter og har fokus på at fremme cykelturisme.

*Cyklistforbundet*

Som opvarmning til KV 17, undersøger Cyklistforbundet kandidaternes holdning til cyklisme. Hvad vil kandidaterne gøre og hvor langt er de villige til at gå? Der er et ønske om, at spørgeskemaerne er lokale hvorved Cyklistforbundet søger hjælp fra lokalforeninger og samtidig kan lokalforeningerne klædes på til at afholde debatter op til kommunalvalget.

Tilmeldingen til VCTA er i fuld gang, og kampagnen skydes i gang d. 1. maj. Det er muligt at tilmelde hold i løbet af hele maj måned.

Eventuelt:

*Lone Andersen:*

Under Velo-city 2017 afholder Cykelambassaden i samarbejde med Cykelambassaden i Holland og begge landes ambassadører en workshop omkring hvordan cykling kan spille sammen med førerløse biler.

Alle fagrådets medlemmer opfordres til at fortælle bl.a. lokal politikere om ovenstående.

Ovenstående foregår d. 12. juni 2017.

Kræftens Bekæmpelse efterspørger en aftager af den tre årige kampagne Ta’ Cyklen Danmark som er et partnerskab bestående af kommuner, transportselskaber, patientorganisationer, Cyklistforbundet m.fl. Til kampagnen er udviklet kampagne materiale, en Facebook side og en motivations app.

Der er mulighed for at overtage alt kampagnematerialet uden omkostninger.

Kendskabsgraden er 21 procent nationalt, og har ca. 20.000 brugere.

Som udgangspunkt er der ingen udgifter ved at overtage materialet – men appen har omkostninger på ca. 15.000 kr. pr. måned.

Appen har givet udfordringer og er bærende for projektet og kampagnen.

Konklusionen fra fagrådet er, at der ikke er nogen medlemmer der ønsker at overtage kampagnematerialet.

*Lene Hartmann:*

Bicycle Innovation Lab afholdes en debatrække kaldet Byen på hjul. Næste event afholdes d. 19. maj 2017, 15-17.

Til den afsluttende debat den 19. maj har BIL sammen med Cyklistforbundet arrangeret et tidligt valgmøde om mobilitet. BIL har inviteret centrale politikere fra alle Borgerrepræsentationens partier, flere forstadskommuner og Region Hovedstaden til at debattere, hvordan mobiliteten forbedres og udfordringer med trængsel, folkesundhed, CO2 og miljø samtidig reduceres/løses.

Læs mere om eventen her: <http://www.bicycleinnovationlab.dk/aktiviteter?show=wzo>

**Valg til bestyrelsen (1 plads, da Connie Juel Clausen udtræder)**

Ingen af de fremmødte medlemmer ønsker at stille op til bestyrelsen. Der er derfor ikke blevet valgt et konstitueret bestyrelsesmedlem. Pablo skriver rundt til medlemmer (særligt fra Syddanmark), for at høre hvem der kunne være interesseret i at stille op til bestyrelsen.

**Cykeltællinger, data og vejledning – input til Vejdirektoratets cykeltællevejledning (se vedhæftede synopsis) v/ Zofia Jagielska, VD**

Synopsis er på forhånd sendt ud til alle medlemmer.

Vejdirektoratet ønsker at opstille en vejledning til, hvordan kommuner kan lave cykeltællinger. Derfor efterspørger de, hvordan kommuner håndterer cykeltællinger nu, og hvilken information der er behov for i en vejledning.

Der er mulighed for at tage fat i Zofia Jagielska fra Vejdirektoratet, hvis man har input.

Input fra fagrådet:

* Eksempler på konkrete projekter, før og efter
* Vejledning til hvor data kan findes
* Guide til hvordan man griber cykeltællinger an
* Råd om veje, der er repræsentative i et index
* Vejledning til valg af udstyr
* Hvordan finder man den samlede udvikling
* Kan tal fra cykeloperatører, der transporterer cyklister som eksempelvis DSB offentligtgøres?
* Spændende at følge cyklismens udvikling i en by ved at se på antallet af cykelmekanikere
* Hvordan behandler man cykeltællinger, så man kan udtale sig om cyklens udvikling
* Hvor billigt kan man lave cykeltællinger?
* Skal opvejningsfaktorerne ændres? – de bygger på 30 år gammel data
* Printbart tælleskema ønskes
* Fordele og ulemper ved forskellige tællemetoder skal vurderes
* Vejledning til hvordan kan man sammenligne, hvis man flytter eller bruger forskellige metoder
* Udvikling af en tælle app, der er koblet til Mastra
* Mere viden om konkrete værktøjer
* Inddragelse af kommuner med særlig interesse. Kan Fagrådet inddrages?

**Skolevejsprojekt i Billund Kommune v/Jan Luxenburger**

Se vedlagte pp. Tilhørende video kan findes på Billund Kommunes hjemmeside. Projektet er lavet i samarbejde med WeLearn

**Introduktion til dagens cykeltur og Koldings arbejde med cykeltrafik /ved Gorm Baagø Andersen**

Se vedlagte pp.

**Afrunding**

Sønderborg har interesse for at være medlem.

Næste møde afholdes i Aarhus – i anledning af at Aarhus er Europæisk Kulturhovedstad i år – og at supercykelstien indvies til efteråret. Eventuelle temaer til mødet:

* Højresving ved rødt
* Cykelgader